Lögregla og sjúkraflutningslið voru ræst út vegna manns sem sagður var ölóður í sumarbústað í landi Svignaskarðs um liðna helgi . Félagar mannsins réðu ekkert við hann og réðist maðurinn að lögreglunni þegar að var komið með höggum og spörkum . Var hann handtekinn og færður í fangageymslur . Engin teljandi meiðsli urðu á mönnum í þessum atgangi en nokkrar skemmdir hafði maðurinn unnið á innanstokksmunum í bústaðnum áður en tókst að hemja hann . Daginn eftir mundi viðkomandi ekki nokkurn skapaðan hlut eftir að hafa verið til vandræða og skildi ekkert í því að hann væri kominn í fangaklefa . Nokkur erill var hjá lögreglumönnum í umdæminu um helgina , að sögn yfirlögregluþjóns . Hvort að mánaðarmótin spiluðu þar mest inn í eða sjávarstaða og afstaða himintunglanna réð þar einhverju um vissi hann ekki , en sagði að svipað hafi verið uppi á teningnum hjá lögreglunni víða um land þessa helgi , óvenjumikil ölvun , ólæti og óstöðugleiki .